KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. szeptember 24-i ülésére)


TÁRGY: 	EGYÜTT KISKŐRÖSÉRT POLGÁRI EGYESÜLET NÉVHASZNÁLAT IRÁNTI KÉRELME


Hirsch Imre a Kiskőrösi Baráti Társaság képviseletében kérelmet nyújtott be Kiskőrös Város Önkormányzatához, melynek értelmében a Polgári Törvénykönyvről szóló 2013. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény alapján működő egyesület létrehozását határozta el.

Az egyesület az „Együtt Kiskőrösért Polgári Egyesület” elnevezést kívánja viseli, amely névhasználathoz az Önkormányzat hozzájárulása szükséges.

Az egyesület célja Kiskőrös város közösségi életének erősítése, az itt élők érdekeinek képviselete, a helyi polgárok aktív, önálló közéleti részvételének elősegítése, a kiskőrösi lakosok támogatása saját érdekeik felismerésében és képviseletében, a közéleti demokrácia működésének, szabályainak megismertetése és az önálló, aktív állampolgári szerepvállalás erősítése. Ezenkívül célja a lakossági tudatosság növelése, közösségfejlesztés és együttműködés elősegítése, a társadalmi összetartozás erősítése, valamint a lakosság ösztönzése saját érdekeik felismerésére és képviseletére.

Az Egyesület alapvető rendeltetése a rendszeres közösségi, kulturális, sport és szabadidős programok, előadások, kerekasztal-beszélgetések és képzések szervezése. A kiskőrösi lakosok számára hiteles és közérthető információk biztosítása különböző, hagyományos és modern platformokon a helyi közélet eseményeiről, az önkormányzati döntésekről és a közösségi lehetőségekről, valamint a nyitott közéleti és szakmai városfejlesztési fórumok, lakossági tanácskozások és összejövetelek, a részvételi demokráciát fejlesztő civil és szakmai önképzések és a mindennapi gondokban eligazítást segítő állampolgári tájékoztatók szervezése.

A civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel arra, - „Ha a szervezet neve olyan elnevezést tartalmaz, amelyhez másnak jogi érdeke fűződik, a kérelemhez csatolni kell a jogosult hozzájárulását tartalmazó nyilatkozatot” – hogy az egyesület a nevében a Kiskőrös város nevét fel kívánja tüntetni.

A hatályos jogszabályok értelmében figyelemmel arra, hogy az egyesület a nevében a Kiskőrös Város nevét fel kívánja tűntetni, ezért szükséges Kiskőrös Város Önkormányzatának hozzájárulása.

A fentiek alapján javaslom a határozat-tervezetben foglaltak elfogadását.


Kiskőrös, 2025. szeptember 16.

	Domonyi László s.k.,
	polgármester 





HATÁROZAT - TERVEZET

A Képviselő-testület 

1. a civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel- hozzájárul ahhoz, hogy az Együtt Kiskőrösért Polgári Egyesület, a város nevét az egyesület nevében szerepeltesse.

2. felhatalmazza a Polgármestert a névhasználattal kapcsolatos szükséges jognyilatkozatok megtételére.

Felelős: 	polgármester
Határidő: 	azonnal




